Diari Oficial de la Generalitat Valenciana


Sumari del DOGV 9865, del 06-06-2024 (2024/5268)

ORDE 4/2024, de 4 de juny de 2024, de la Vicepresidència Segona i Conselleria de Serveis Socials, Igualtat i Habitatge, per la qual s'establixen les bases reguladores de la concessió de subvencions en matèria de supressió de barreres arquitectòniques per a persones majors.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9865

Data del DOGV
:   06-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5268


Data del document
:   04-06-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * legislació

ORDE 4/2024, de 4 de juny de 2024, de la Vicepresidència Segona i Conselleria de Serveis Socials, Igualtat i Habitatge, per la qual s'establixen les bases reguladores de la concessió de subvencions en matèria de supressió de barreres arquitectòniques per a persones majors. [2024/5268]  
Índex  
  
Preàmbul  
Títol I. Prestacions econòmiques individualitzades per a la supressió de barreres arquitectòniques per a persones majors  
Article 1. Objectiu  
Article 2. Gastos subvencionables  
Article 3. Persones beneficiàries i requisits  
Article 4. Obligacions dels beneficiaris  
Article 5. Obligacions de transparència  
Article 6. Criteris objectius d'atorgament i quantia de la subvenció  
  
Títol II. Procediment  
Article 7. Procediment de concessió  
Article 8. Sol·licituds  
Article 9. Esmena de sol·licituds i delegació de la resolució de desistiment  
Article 10. Tractament de dades personals  
Article 11. Ordenació i instrucció  
Article 12. Comissió de valoració  
Article 13. Resolució  
Article 14. Supòsits i criteris de modificació de la resolució  
  
Article 15. Criteris de graduació dels possibles incompliments de les condicions imposades per a la concessió de subvencions  
Article 16. Recursos  
Article 17. No subjecció a polítiques de competència  
Article 18. Exclusions i incompatibilitats  
Article 19. Informació i publicitat de les subvencions concedides  
  
Títol III. Del pagament i de la justificació de les subvencions  
Article 20. Pagament de la subvenció  
Article 21. Justificació de subvencions i documentació justificativa  
  
Article 22. Mètode de comprovació i pla de control  
Article 23. Pèrdua d'efectes o minoració de l'import de la subvenció i exigència de reintegraments d'imports indegudament percebuts  
Article 24. Responsabilitat i règim sancionador  
Article 25. Aplicació de les disposicions de la present orde  
Disposicions addicionals  
Única. Clàusula de no-incidència pressupostària  
Disposició derogatòria  
Única. Derogació normativa  
Disposicions finals  
Primera. Normativa aplicable  
Segona. Instruccions de caràcter intern i organitzatiu  
Tercera. Entrada en vigor  
  
  
PREÀMBUL  
  
Des que el text constitucional establira els principis rectors que haurien d'orientar en avant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de servicis socials i d'acció social l'àmbit prioritari per a garantir l'aproximació de les diferències entre la ciutadania que, progressivament, va originant la diversitat de realitats personals, econòmiques, socials o culturals.  
  
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i de foment de les actuacions dels servicis socials i ha anat implicant cada vegada més els agents, públics o privats, que hauran de col·laborar en la prestació i la gestió d'estos.  
En virtut de l'article 31.2 de la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, les prestacions del Sistema Públic Valencià de Servicis Socials poden consistir en prestacions econòmiques de caràcter puntual o periòdic, amb la finalitat de millorar la qualitat de vida i l'autonomia, i permetre a la ciutadania aconseguir un nivell de vida digne.  
Sense perjuí de l'article 37 de la llei esmentada, que establix les prestacions econòmiques garantides, la disposició addicional tercera de la Llei 39/2006, de 14 de desembre, de promoció de l'autonomia personal i atenció a les persones en situació de dependència preveu, com a subvencions per a facilitar l'autonomia personal, les ajudes per a facilitar l'accessibilitat i adaptacions en la llar que contribuïxen a millorar la capacitat de desplaçament de les persones en la vivenda.  
Per mitjà de la Resolució de 19 de juny de 2021, de la Vicepresidència i Conselleria d'Igualtat i Polítiques Inclusives, es va aprovar el Pla estratègic de subvencions de la Vicepresidència i Conselleria d'Igualtat i Polítiques Inclusives per al període 2021-2023, que va ser modificat posteriorment per la Resolució de 13 de març de 2023, de la Vicepresidència i Conselleria d'Igualtat i Polítiques Inclusives. Amb la finalitat de complir el pla esmentat, mitjançant esta orde de bases, amb naturalesa normativa de disposició de caràcter general, s'establix un marc normatiu que permeta convocar les subvencions que el Pla estratègic preveu per a la Direcció General de Persones Majors (actualment la Direcció General de Dependència i de les Persones Majors), dins del marc pressupostari plurianual al qual es referix l'article 27 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Amb estes ajudes es contribuïx a complir l'objectiu contingut en el pla estratègic esmentat: afavorir l'autonomia personal i la participació, a través de l'accessibilitat universal de les persones de més de 60 anys amb dificultats motores i/o sensorials, amb la finalitat d'afavorir el procés d'envelliment actiu en l'entorn i reduir el risc d'aïllament social.  
  
Esta orde té com a antecedent normatiu l'Orde 8/2015, de 29 de desembre, per la qual s'establixen les bases reguladores de la concessió de subvencions en matèria de servicis socials especialitzats de persones majors. El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, que en l'article 4, apartat 2, va modificar l'article 160.2.b de la Llei 1/2015, i disposa que les ordes aprovatòries de les bases reguladores de la concessió de les subvencions no tindran la consideració de disposicions de caràcter general.  
  
Davant de la necessitat d'introduir millores en les subvencions en matèria de supressió de barreres arquitectòniques, es va procedir a derogar l'Orde 8/2015 per mitjà de l'Orde 5/2022, de 25 d'octubre, de la Vicepresidència i Conselleria d'Igualtat i Polítiques Inclusives, i es va aprovar l'Orde 7/2022, de 7 novembre, de la Vicepresidència i Conselleria d'Igualtat i Polítiques Inclusives, per la qual es convoquen i s'establixen les bases reguladores de les subvencions en matèria de supressió de barreres arquitectòniques per a 2022 amb naturalesa d'acte administratiu i d'aplicació única a l'exercici 2022.  
Com que l'article 5 del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, va establir novament la naturalesa normativa de disposició de caràcter general de les ordes de bases de subvencions, davant de la inexistència d'una norma d'estes característiques per a la línia de subvenció que ens ocupa, és necessari elaborar esta orde de bases que regule les subvencions en matèria de supressió de barreres arquitectòniques.  
  
Finalment, el Decret 10/2023, de 19 de juliol, del president de la Generalitat, determina el nombre i la denominació de les conselleries en què s'estructura l'Administració del Consell, així com les seues atribucions. L'article 4 assigna a la Vicepresidència Segona i Conselleria de Serveis Socials, Igualtat i Habitatge les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenvolupament, voluntariat social i vivenda. Així mateix, el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, atribuïx en l'article 38 a la Direcció General de Dependència i de les Persones Majors les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'atenció primària bàsica i específica social, atenció a la dependència i promoció de l'autonomia personal, promoció de l'envelliment actiu i prevenció de la soledat no triada, atenció social a persones majors, atenció residencial i reconeixement dels seus drets. En els mateixos termes es pronuncia el Decret 132 /2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, en l'article 13, que enumera entre les competències de la Direcció General de Dependència i de les Persones Majors: planificar, desenvolupar, fer el seguiment i l'avaluació de les polítiques públiques relacionades amb la promoció dels drets de les persones majors, l'envelliment actiu i la prevenció de la soledat no triada, la solidaritat generacional i l'atenció social a les persones majors.  
  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions de la present orde no estan subjectes a la notificació prevista en l'article 108 del Tractat de funcionament de la Unió Europea, per no reunir tots els requisits de l'article 107.1 del mateix tractat.  
  
Amb esta orde es complix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
En el procés d'elaboració d'esta orde, d'acord amb el que es disposa en l'article 165 esmentat, ha emés informe l'Advocacia General de la Generalitat i la Intervenció delegada de la Vicepresidència Segona i Conselleria de Servicis Socials, Igualtat i Habitatge.  
A més, s'han dut a terme els tràmits d'audiència pertinents.  
Per tot el que s'ha exposat, queda prou justificada l'adequació d'este text als principis de necessitat, eficàcia, proporcionalitat, seguretat jurídica, transparència i eficiència.  
Per això, en virtut de la normativa esmentada, havent complit l'article 43 de la Llei 5/1983, de 30 de desembre, del Consell,   
  
  
ORDENE  
  
TÍTOL I  
Prestacions econòmiques individualitzades per a la supressió de barreres arquitectòniques  
  
Article 1. Objectiu  
1. La present orde té per objecte aprovar les bases reguladores de les subvencions corresponents a prestacions econòmiques individualitzades, destinades a contribuir a la supressió de barreres arquitectòniques existents en el domicili habitual o permanent a on residisquen les persones majors, que obstaculitzen la seua mobilitat, incloent-hi aquelles transformacions o reformes que contribuïxen a evitar els obstacles i a facilitar la mobilitat. D'esta manera s'afavorix la permanència en l'entorn de les persones majors i es promocionen els entorns amigables, inclusius, accessibles i segurs.  
2. Les actuacions objecte de subvenció hauran d'adequar-se a la normativa vigent en matèria d'accessibilitat i eliminació de barreres arquitectòniques.  
  
Article 2. Gastos subvencionables  
1. Són gastos subvencionables les transformacions en l'interior de les vivendes que tenen com a finalitat l'adequació de les peces i dels elements que conformen la vivenda, amb l'objectiu d'adaptar-ne l'interior per a la millora de l'accessibilitat. Estes actuacions poden consistir en:  
a) Banys. Conjunt d'intervencions amb la finalitat de millorar l'accessibilitat per a facilitar les activitats relacionades amb la higiene personal: substitució de la banyera per un plat de dutxa o adaptacions de banyera o dutxa; canvis d'aixetes; substitució o adaptació del WC o del lavabo; eliminació del bidet o altres elements per a facilitar la mobilitat; tractament antilliscant de paviments i instal·lació d'ajudes tècniques o productes de suport.  
b) Cuina. Conjunt de transformacions amb la finalitat de millorar les condicions de seguretat per a facilitar les activitats de la vida diària en la cuina: substitució de les plaques de gas canalitzat o butà per plaques elèctriques; adaptació del taulell de cuina i aixeteria; tractament antilliscant de paviments o instal·lació d'ajudes tècniques.  
c) Altres peces. Conjunt d'adequacions amb la finalitat de fer adaptacions o proporcionar suports en l'entorn general del domicili per a facilitar la mobilitat general de la persona dins de la seua vivenda: intervencions que es duen a terme en zones comunes, com per exemple corredors o rebedors, i que consistixen en actuacions com l'ampliació d'una porta, el canvi de gir d'una porta, l'eliminació d'algun escaló que dificulta l'accessibilitat o la instal·lació d'ajudes tècniques, com per exemple barres o agarradors, entre altres.  
2. Són gastos subvencionables les transformacions o modificacions de l'edifici a on habita la persona major que contribuïxen a evitar els obstacles i a facilitar la mobilitat en les escales, en l'accés del carrer al portal, en zones comunes (garatges, terrasses) i en el portal. Estes obres poden consistir en la construcció de rampes d'obra o rampes portàtils, en la instal·lació d'ascensors, plataformes salvaescales i plataformes o elevadors verticals, o qualsevol altra que complisca amb l'objectiu d'adaptar l'edifici per a la millora de l'accessibilitat.  
  
3. No són subvencionables les reformes de l'interior de vivendes que pertanguen a persones jurídiques o entitats sense personalitat jurídica que tinguen com a activitat qualsevol de les descrites a la secció Q (Activitats sanitàries i de servicis socials) de la Classificació nacional d'activitats econòmiques 2009 (CNAE - 2009).  
4. Es considera gasto subvencionable el que ha sigut realitzat i pagat en el període que es determine en cada convocatòria, el qual podrà comprendre diversos exercicis pressupostaris.  
  
Article 3. Persones beneficiàries i requisits  
1. Podran ser beneficiaris de les subvencions per a la supressió de barreres arquitectòniques les persones sol·licitants que tinguen 60 anys o més i que tinguen el seu domicili habitual i permanent o estiguen empadronats en la vivenda objecte de la reforma, i a les quals les obres beneficien directament. Per a poder obtindre la subvenció, s'han de complir els requisits següents:  
a) Que les persones sol·licitants tinguen deficiències motores o sensorials que impedisquen o dificulten la seua mobilitat, o graus I, II o III de dependència, o grau de discapacitat igual o superior al 33 %.  
b) Que les actuacions que s'han de dur a terme estiguen relacionades amb les necessitats d'accessibilitat i comunicació, de manera que estan excloses les obres que signifiquen una millora en la vivenda/edifici que no estiga directament relacionada amb els impediments físics i/o sensorials.  
c) Idoneïtat del sol·licitat per a cobrir la necessitat que requerix el subjecte, que s'haurà d'acreditar a través dels informes mèdics i socials exigits.  
d) La persona sol·licitant ha de ser la propietària, usufructuària o arrendatària de la vivenda objecte de la reforma. En cas que la persona sol·licitant siga l'arrendatària o la usufructuària, haurà de disposar de l'autorització de la persona propietària de la vivenda per a dur a terme les obres d'arranjament.  
e) En el cas que la reforma se sol·licite per a eliminar barreres en l'accés a una finca de propietat horitzontal, serà necessari disposar de l'autorització de la comunitat de propietaris, registrada en l'acta corresponent.  
f) No estar sotmesa a cap dels supòsits de prohibició per a ser persona beneficiària de subvencions, de conformitat amb l'article 13 de la Llei 38/2003, de 17 de novembre, general de subvencions.  
g) Estar al corrent del compliment de les obligacions tributàries amb l'Estat i de la Generalitat Valenciana, i de les obligacions amb la Seguretat Social.  
h) Que la vivenda objecte de la reforma estiga situada a la Comunitat Valenciana.  
2. El compliment de les condicions establides en el present article per a obtindre la condició de persona beneficiària es referix a la data de finalització del termini de presentació de sol·licituds establit en la convocatòria.  
  
Article 4. Obligacions dels beneficiaris  
1. Els beneficiaris de la subvenció tenen l'obligació de realitzar l'adaptació que fonamente la concessió de la subvenció en la forma, les condicions i el termini establits en cada convocatòria, i s'ha de tindre en compte que el període assenyalat en la convocatòria per a fer les adaptacions pot comprendre diversos exercicis pressupostaris.  
2. Els beneficiaris hauran de complir les obligacions que amb caràcter general s'establixen en l'article 14 de la Llei 38/2003, de 17 de novembre, general de subvencions.  
3. Qualsevol ampliació de terminis, a sol·licitud dels interessats o d'ofici, requerirà el compliment de les condicions i circumstàncies que preveu la legislació de procediment administratiu comú.  
4. En el disseny i el desenvolupament de les actuacions realitzades per a suprimir barreres arquitectòniques es tindrà en compte el que es disposa en el Decret 80/2023, de 26 de maig, del Consell, pel qual s'aproven les normes de disseny i qualitat en edificis de vivenda, i es prendrà en consideració la perspectiva de gènere i els criteris d'accessibilitat universal.  
5. El beneficiari haurà de destinar l'obra subvencionada, almenys durant cinc anys, a la finalitat concreta per a la qual es va concedir la subvenció.  
  
Article 5. Obligacions de transparència  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, les persones beneficiàries de la subvenció hauran de complir les obligacions de transparència següents:  
1. Donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió, com per exemple cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que ha realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
3. Els nous conjunts de dades que es generen per formalitzar i desenvolupar les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Article 6. Criteris objectius d'atorgament i quantia de la subvenció  
  
1. L'import global màxim destinat en cada convocatòria, inclòs en els corresponents crèdits pressupostaris, condiciona les obligacions que es contraguen amb càrrec a este.  
2. Per a la concessió de les subvencions se seguirà, com a únic criteri objectiu el rigorós orde de data de presentació de sol·licituds, amb la totalitat de la documentació exigida. Es constituirà una llista única de persones beneficiàries fins a esgotar el límit de crèdit destinat en cada convocatòria.  
3. La quantia de la subvenció anirà en funció del nivell de renda total de la unitat familiar, del nombre de membres d'esta, del cost de l'activitat subvencionada i del mòdul màxim determinat en el present article, i no podrà excedir, en cap cas, este mòdul o el cost de l'activitat subvencionada.  
El nivell de renda total de la unitat familiar es computarà d'acord amb el barem establit en la taula següent:  
  
Nombre de membres 1 2 3 4 o més  
Nivell de renda anual percebuda, en euros, fins a  
% subvenció   
100 10.500 13.650 16.275 18.900  
95 12.000 15.600 18.600 21.600  
90 13.500 17.550 20.925 24.300  
85 15.000 19.500 23.250 27.000  
80 16.500 21.450 25.575 29.700  
75 18.000 23.400 27.900 32.400  
70 19.500 25.350 30.225 35.100  
65 21.000 27.300 32.550 37.800  
60 22.500 29.250 34.875 40.500  
  
  
4. A l'efecte de la present orde es considerarà unitat familiar la integrada pel cònjuge del sol·licitant o parella d'unió de fet i les persones a les quals els unisca un vincle de parentiu fins al segon grau de consanguinitat o afinitat, sempre que convisquen en el domicili familiar i l'acrediten mitjançant un certificat de convivència expedit per l'ajuntament corresponent.  
L'acreditació de la unió de fet es farà mitjançant el corresponent certificat emés pel Registre administratiu d'unions de fet de la Comunitat Valenciana.  
5. L'import màxim al qual pot ascendir la present subvenció serà de 10.000,00 euros (mòdul màxim).  
  
  
TÍTOL II  
Procediment  
  
Article 7. Procediment de concessió  
1. El procediment de concessió de les subvencions regulades en les presents bases s'ha de tramitar en règim de concurrència competitiva, regulat en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. El procediment s'iniciarà d'ofici mitjançant convocatòria aprovada per la persona titular de la conselleria competent en matèria de servicis socials a persones majors que es publicarà en el Diari Oficial de la Generalitat Valenciana.  
  
Article 8. Sol·licituds  
1. Les sol·licituds s'han de formular en la forma i els terminis que es determinen en la convocatòria corresponent.  
2. Juntament amb la documentació específica que determine la convocatòria, els sol·licitants hauran de presentar:  
a) Declaració responsable de no concórrer la persona sol·licitant en cap de les circumstàncies assenyalades en l'article 13 de la Llei 38/2003, de 17 de novembre, general de subvencions.  
b) Acreditació d'estar al corrent de les seues obligacions tributàries i davant de la Seguretat Social. Si la persona sol·licitant s'oposa al fet que l'òrgan convocant obtinga l'acreditació de trobar-se al corrent en el compliment de les seues obligacions amb la Seguretat Social o no presta autorització perquè s'obtinga l'acreditació de trobar-se al corrent en el compliment de les obligacions tributàries amb l'Estat i amb la Hisenda de la Generalitat, previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions, haurà d'aportar certificats positius expedits per la Tresoreria General de la Seguretat Social, per l'AEAT i per l'Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social o obligacions fiscals, si és el cas.  
  
Article 9. Esmena de sol·licituds i delegació de la resolució de desistiment  
1. Una vegada rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
2. Quan la sol·licitud no reunisca els requisits exigits o no s'acompanye la documentació que s'exigix en la norma de convocatòria, es notificarà a la persona sol·licitant la causa que impedix continuar amb el procediment, i se li requerirà perquè, de conformitat amb la legislació de procediment administratiu comú, en el termini de deu dies hàbils, esmene la falta o acompanye els documents preceptius, amb indicació que, si no ho fa, es considerarà que desistix de la seua petició, amb la resolució prèvia que haurà de ser dictada en els termes previstos en la legislació esmentada.  
3. Es delega en la persona titular de la direcció general competent en matèria de persones majors la competència per a dictar la resolució a què fa referència l'apartat anterior d'este article. La resolució indicarà expressament que s'adopta per delegació i es considerarà dictada per l'òrgan delegant, esgotant la via administrativa. Contra esta es podrà interposar directament un recurs davant de la Sala Contenciosa Administrativa del Tribunal Superior de Justícia de la Comunitat Valenciana en la forma, el termini i les condicions que determine la llei reguladora d'esta jurisdicció. No obstant això, prèviament es podrà interposar, potestativament, un recurs de reposició d'acord amb la legislació de procediment administratiu comú.  
  
Article 10. Tractament de dades personals  
1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis de sol·licitud i aportació documental, i en les publicacions i altres actes administratius, s'han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.  
3. En les convocatòries s'ha d'incloure la informació que s'ha de facilitar a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
4. En tota la gestió de les subvencions s'haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l'aplicació de mesures tècniques o organitzatives apropiades per a aconseguir la integritat i la confidencialitat de les dades.  
5. La gestió d'estes ajudes suposa el tractament de dades de categories especials o de col·lectius vulnerables. En conseqüència, s'ha d'incloure en la convocatòria el règim de publicitat i notificació de les persones sol·licitants, que haurà de garantir que no es lesionen els seus drets i interessos legítims.  
  
Article 11. Ordenació i instrucció  
1. L'ordenació i la instrucció del procediment de concessió correspondrà a les direccions territorials de la conselleria competent en matèria de servicis socials a persones majors, que rebran les sol·licituds presentades i verificaran que estes reunixen els requisits per a poder ser tramitades.  
2. L'òrgan competent per a la instrucció de l'expedient i la resolució del procediment, a la vista de la documentació que hi ha en este i de les obligacions que s'adquirixen amb la concessió de la subvenció, podrà recaptar els informes dels organismes i les entitats que estime oportuns i efectuar les comprovacions necessàries sobre l'exactitud de tot això.  
  
Article 12. Comissió de valoració  
1. Una vegada examinades les sol·licituds es constituirà una comissió de valoració en cada una de les direccions territorials de la Conselleria competent en matèria de servicis socials a persones majors, que estarà integrada pels membres següents:  
a) La persona titular de la prefectura del servici competent en persones majors de cada direcció territorial. Actuant com a presidenta, la persona que ocupe la prefectura del servici competent en persones majors de la direcció territorial de València.  
b) Una persona titular de la prefectura de secció del servici competent en persones majors de cada una de les direccions territorials, que serà designada per la persona al capdavant de cada direcció territorial.  
c) Una persona tècnica del servici competent en matèria de persones majors de cada una de les direccions territorials, designada per la persona al capdavant de cada direcció territorial.  
d) Com a secretari/ària actuarà un dels membres de la comissió, que serà triada/triat pels components d'esta una vegada constituïda.  
  
Estes comissions tindran com a missió examinar i avaluar totes les sol·licituds presentades corresponents a la seua província, emetran periòdicament informes en què es concrete el resultat de les avaluacions efectuades i proposaran a l'òrgan competent relacions prioritzades de persones beneficiàries per a la concessió de les subvencions fins a esgotar el límit del crèdit existent per a cada convocatòria, d'acord amb el que s'establix en l'article 5 de la present orde.  
Les comissions elaboraran, així mateix, una prelació de les sol·licituds que proposen desestimar per falta de crèdit, així com la relació de les sol·licituds inadmeses per no complir amb algun dels requisits previstos en la present orde o en la convocatòria.  
3. Les comissions actuaran com a òrgans col·legiats, d'acord amb el que es preveu en la Llei 40/2015, d'1 d'octubre, de règim jurídic del sector públic.  
  
Article 13. Resolució  
1. La competència per a resoldre la resolució per a la concessió correspondrà a la persona titular de la direcció general competent en matèria de servicis socials a persones majors, segons el que es dispose en la resolució de delegació de la persona titular de la conselleria competent en esta matèria.  
2. El termini màxim per a resoldre i notificar la resolució corresponent serà de sis mesos, a comptar des de l'endemà de la publicació de la convocatòria.  
3. Excepcionalment, podrà recordar-se de manera motivada l'ampliació del termini màxim de resolució i notificació, en els supòsits previstos en l'article 23 de la Llei 39/2015.  
4. Transcorregut el termini màxim per a resoldre sense que s'haja notificat la resolució expressa, les sol·licituds podran considerar-se desestimades per silenci administratiu, de conformitat amb el que es disposa en l'article 25.5 de la Llei 38/2003, de 17 de novembre, general de subvencions. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
5. La resolució de concessió de les ajudes haurà d'indicar expressament les obres objecte de subvenció, l'import de l'ajuda concedida, l'import de la quantia que ha de justificar la persona sol·licitant i altres condicions a les quals estiga subjecta la subvenció. Esta resolució es publicarà en el Diari Oficial de la Generalitat Valenciana, i la publicació servirà de notificació a les entitats interessades, de conformitat amb el que es disposa en l'article 45 de la Llei 39/2015.  
6. Així mateix, la concessió d'una subvenció a l'empara d'esta orde no comportarà cap obligació per part de la Conselleria competent en matèria de persones majors d'atorgar subvencions en exercicis posteriors.  
  
Article 14. Supòsits i criteris de modificació de la resolució  
1. Qualsevol alteració de les condicions tingudes en compte per a la concessió de la subvenció i, en qualsevol cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió. En tot cas, donarà lloc a la pèrdua del dret al cobrament l'obtenció concurrent de subvencions i ingressos que superen els límits establits en esta orde i en les normes reguladores restants.  
2. Si es produïx una variació de les condicions considerades per a concedir la subvenció pel fet d'aplicar les causes de reintegrament que establix l'article 37 de la Llei 38/2003, de 17 de novembre, general de subvencions, correspondrà exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència legalment establit o, si és el cas, la seua revisió per aplicació de les causes de nul·litat o d'anul·labilitat que preveu l'article 36 de la llei general de subvencions esmentada.  
  
Article 15. Criteris de graduació dels possibles incompliments de les condicions imposades per a la concessió de subvencions  
Si l'òrgan competent, per a verificar el compliment de la finalitat perseguida per l'objecte de la subvenció, advertix que el beneficiari no va destinar durant cinc anys l'obra subvencionada a la finalitat per a la qual es va concedir, es reduirà la quantitat concedida a raó d'un 5 % per cada any incomplit. Esta quantitat es reintegrarà segons al procediment contingut en l'article 22 de la present orde.  
  
Article 16. Recursos  
Les resolucions de concessió dictades per l'òrgan competent posaran fi a la via administrativa, i contra estes, de conformitat amb els articles 123 i 124 de la Llei 39/2015, es podrà interposar potestativament un recurs de reposició davant del mateix òrgan que les haja dictades en el termini d'un mes comptat des de l'endemà de notificar-se, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de notificar-se, d'acord amb els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre que es considere pertinent.  
  
  
Article 17. No subjecció a polítiques de competència  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions de la present orde no requerixen notificació a la Comissió Europea, perquè no reunixen els requisits de l'apartat I de l'art. 107 del Tractat de funcionament de la Unió Europea, atés que estes ajudes no suposen un falsejament de la competència que afecte els intercanvis comercials entre estats membres.  
  
Article 18. Exclusions i incompatibilitats  
1. Estes subvencions són incompatibles amb unes altres que qualsevol administració o entitat pública o privada convoque per a la mateixa finalitat.  
2. Queden explícitament excloses de les prestacions econòmiques individualitzades les sol·licituds que es troben en els supòsits següents:  
  
a) Aquelles la resolució de les quals siga competència institucional d'altres organismes públics diferents de la direcció general competent en matèria de servicis socials a persones majors.  
b) Aquelles que hagen sigut subvencionades, pel mateix concepte, per altres organismes.  
3. Serà incompatible la concessió de la subvenció sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'institucions públiques o privades subvencionades, i s'establix el principi general d'incompatibilitats de les subvencions individuals i institucionals. Seran compatibles únicament quan presenten una naturalesa diferent i atenguen una finalitat diferent.  
  
  
Article 19. Informació i publicitat de les subvencions concedides  
La resolució de concessió es publicarà en el Diari Oficial de la Generalitat Valenciana, amb expressió de la convocatòria, el programa i crèdit pressupostari al qual s'imputen, beneficiari, quantitat concedida i finalitat o finalitats de la subvenció.  
  
  
TÍTOL III  
Del pagament i de la justificació de les subvencions  
  
Article 20. Pagament de la subvenció  
1. El pagament d'estes subvencions, llevat que la legislació de la Generalitat permeta un règim d'entrega de transferències corrents diferent, i en este cas se seguirà este, s'ajustarà al que es disposa en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i es pot dur a terme un règim de pagaments anticipats segons el que es disposa en l'article 171.3.a de la Llei 1/2015.  
2. Amb caràcter previ al pagament de la subvenció, l'entitat beneficiària haurà de trobar-se al corrent en el compliment d'obligacions tributàries i davant de la seguretat social i haver aportat una declaració responsable de no ser deutora per resolució de procediment de reintegrament de subvencions.  
  
Article 21. Justificació de subvencions i documentació justificativa  
1. El termini de justificació es determinarà segons el règim de pagaments establit en la base anterior de la present orde.  
a) En el cas que la legislació de la Generalitat permeta un règim de pagaments anticipats del 100 % de la subvenció, la justificació s'efectuarà fins al 31 de gener de l'exercici següent al de la publicació de la convocatòria.  
b) En el cas que s'aplique la regulació continguda en l'article 171 de la Llei 1/2015, la justificació s'efectuarà fins al 15 de novembre de l'any corresponent a l'exercici de la convocatòria.  
2. L'incompliment del termini màxim de justificació de les subvencions podrà donar lloc al desistiment sense efectes o a la minoració de l'ajuda, amb l'exigència, si és el cas, del reintegrament de les quantitats percebudes indegudament i l'exigència de l'interés de demora des del moment del pagament de la subvenció.  
3. Els beneficiaris d'estes subvencions estaran obligats a entregar tots els documents que siguen necessaris per a justificar la quantia del gasto efectuat en relació amb l'objecte subvencionat: factures i documents justificatius del seu pagament. Si és el cas, es requerirà un informe confirmatori de l'equip d'atenció primària bàsica de servicis socials del municipi del beneficiari.  
4. Les factures acreditatives del gasto realitzat hauran de reunir els requisits arreplegats en el Reial decret 1619/2012, de 30 de novembre, pel qual aprova el reglament pel qual es regulen les obligacions de facturació.  
5. En el cas que l'import de la subvenció supere el cost de l'activitat desenvolupada, l'Administració procedirà a exigir el reintegrament quant a l'excés, i a l'exigència de l'interés de demora des del moment del pagament de la subvenció per part de la Generalitat.  
  
Article 22. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a este efecte s'ha establit en esta orde com d'aportació preceptiva per la persona beneficiària per al pagament de l'ajuda.  
  
2. La comprovació material de la realització efectiva de l'activitat, l'existència de la condició o el compliment de la finalitat es durà a terme en els termes establits en el pla de control que s'elaborarà a este efecte d'acord amb l'article 169.3 de la Llei 1/2015 esmentada.  
  
3. Per a la comprovació material de l'efectiva realització de l'activitat, s'efectuaran visites en la vivenda o en l'edifici en col·laboració amb l'equip d'atenció primària bàsica de servicis socials del municipi del beneficiari.  
4. Els criteris de selecció de la mostra per a la comprovació material de la realització efectiva de l'activitat seran aleatoris i el percentatge mínim de l'ajuda que s'ha de controlar sobre el total pagat serà del 5 %.   
  
Article 23. Pèrdua d'efectes o minoració de l'import de la subvenció i exigència de reintegraments d'imports indegudament percebuts  
1. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i els requisits que s'establixen en la present orde, així com en els supòsits de l'article 37 de la Llei 38/2003, de 17 de novembre, general de subvencions, en relació amb l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El procediment de reintegrament o minoració s'iniciarà d'ofici a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
3. En la tramitació del procediment es garantirà en tot cas el dret de la persona interessada a l'audiència.  
4. El termini màxim per a resoldre i notificar la resolució serà de dotze mesos des del moment en què s'incoe l'expedient de revocació o minoració, i si és el cas, de reintegrament, de conformitat amb l'article 42 de la Llei 38/2003, de 17 de novembre, general de subvencions.  
  
Transcorregut el termini esmentat sense notificar-se la resolució expressa suposarà la caducitat del procediment, però no la prescripció d'accions.  
5. Les quantitats que s'hagen de reintegrar tindran consideració d'ingrés de dret públic, a l'efecte del procediment aplicable per a la cobrança.   
  
Article 24. Responsabilitat i règim sancionador  
1. Les persones beneficiàries quedaran sotmeses a les responsabilitats i al règim sancionador regulat en el capítol IV, títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la comissió de les infraccions administratives previstes en la normativa estatal bàsica.  
  
2. Així mateix, quedaran sotmeses al que establix la legislació de procediment administratiu comú i de procediment sancionador.  
  
Article 25. Aplicació de les disposicions de la present orde  
Les disposicions contingudes en este títol seran aplicables sempre que la corresponent llei de pressupostos o qualsevol altra llei de la Generalitat o les seues normes de desplegament no establisquen condicions diferents.  
  
  
DISPOSICIONS ADDICIONALS  
  
Única. Clàusula de no-incidència pressupostària  
L'aprovació d'estes bases no comporta, per si mateixa, obligacions econòmiques en els pressupostos de la Generalitat, sense perjuí de les convocatòries possibles que es puguen resoldre de conformitat amb la consignació pressupostària que s'establisca en l'exercici corresponent.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que establix esta orde.  
  
  
DISPOSICIONS FINALS  
  
Primera. Normativa aplicable  
Resultarà d'aplicació el que es disposa en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes declarats bàsics de la Llei 38/2003, de 26 de novembre, general de subvencions, així com en la resta de normativa estatal i autonòmica que resulte d'aplicació.  
  
Segona. Instruccions de caràcter intern i organitzatiu  
S'autoritza la persona titular de la direcció general de persones majors perquè en l'àmbit de les seues competències adopte les mesures necessàries per a l'aplicació d'esta orde.  
Tercera. Entrada en vigor  
Esta ordre entrarà en vigor l'endemà que es publique en el Diari Oficial de la Generalitat Valenciana.  
  
València, 4 de juny de 2024  
  
La vicepresidenta segona del Consell  
i consellera de Serveis Socials, Igualtat i Habitatge,  
SUSANA CAMARERO BENÍTEZ